
9.
Par nekustamā īpašuma “Muciņas”, Lauberes pag., Ogres nov., zemesgrāmatas nodalījumā ierakstīto atzīmju – ceļa servitūta teritorija – dzēšanu

Ogres novada pašvaldībā (turpmāk – Pašvaldība) saņemts [Vārds Uzvārds ] (turpmāk – Iesniedzēja), 2026. gada 27. aprīļa iesniegums (reģistrēts Ogres novada Lauberes pagasta pārvaldē 2026. gada 5. maijā ar Nr. 1-4/25) ar lūgumu dzēst  divus servitūta ceļus - 0,1 km un 0,15 km, kas noteikti kā apgrūtinājumi nekustamajam īpašumam “Muciņas”, Lauberes pag., Ogres nov., kadastra numurs 7460 001 0092 (turpmāk – Nekustamais īpašums), norādot, ka ir zudis tiesiskais pamats šo servitūtu pastāvēšanai (turpmāk – Iesniegums).
Saskaņā ar ierakstu Zemgales rajona tiesas Lauberes pagasta zemesgrāmatas nodalījumā Nr. 100000479791 (turpmāk – Nodalījums) īpašuma tiesības uz Nekustamo īpašumu, kas sastāv no zemes vienības ar kadastra apzīmējumu 7460 001 0171 1 ha platībā (turpmāk – Zemes vienība), nostiprinātas Iesniedzējai.
Nodalījuma III. daļas 1. iedaļā izdarīti ieraksti: atzīme – ceļa servitūta teritorija – 0,1 km (ieraksts Nr. 1.1.), atzīme – ceļa servitūta teritorija – 0,15 km (ieraksts Nr. 1.2.) (turpmāk kopā – Ceļa servitūta atzīmes). Ceļa servitūta atzīmju teritorijas ir attēlotas Valsts zemes dienesta Ogres rajona nodaļas Mērniecības biroja 1998. gada 1. septembra zemes robežu plānā (turpmāk – Zemes robežu plāns) un VSIA “Latvijas Valsts mērnieks” Rīgas reģiona biroja 2010. gada 22. jūnija zemes vienības robežu, situācijas un apgrūtinājumu plānā.
Valsts zemes dienesta Ogres rajona nodaļas 1998. gada 26. novembra lēmuma Nr. 6 – 2 “Par īpašuma tiesību atjaunošanu uz mantojamo zemi” (turpmāk – Lēmums), kas tika pieņemts pamatojoties uz likumu “Par zemes privatizāciju lauku apvidos”, 4. punktā ir norādīti zemei “Kļavnieki” Lauberes pagastā, kuras sastāvā ietilpa Zemes vienība, noteiktie apgrūtinājumi, tostarp servitūta ceļi – 0,5 km, kas attēloti Zemes robežu plānā un atzīmes veidā ierakstīti Nodalījuma III. daļas 1. iedaļā ierakstos Nr. 1.1. un Nr. 1.2. 
Izvērtējot minētos dokumentus un Pašvaldības rīcībā esošo informāciju, tika konstatēts, ka Zemes robežu plānā un Valsts zemes dienesta Nekustamā īpašuma valsts kadastra informācijas sistēmas datos fiksētās Ceļa servitūta atzīmju teritorijas nav nepieciešamas, lai nodrošinātu piekļuvi nevienam no Nekustamajam īpašumam piegulstošiem nekustamajiem īpašumiem, jo tiem ir tiešs pieslēgums Valsts vietējiem autoceļiem V970 Krodzinieki-Laubere un V920 Koknese-Vērene-Madliena-Suntaži. 
Civillikuma 1130. pants noteic, ka servitūts ir tāda tiesība uz svešu lietu, ar kuru īpašuma tiesība uz to ir lietošanas ziņā aprobežota kādai noteiktai personai vai noteiktam zemes gabalam par labu. Saskaņā ar Civillikuma 1231. pantu servitūtu nodibina ar likumu, tiesas spriedumu, ar līgumu vai testamentu. 
Civillikuma 1235. pants noteic, ka no servitūta izrietoša lietu tiesība ir nodibināta un spēkā abām pusēm, t.i. valdošā un kalpojošā nekustamā īpašuma īpašniekiem, tikai pēc servitūta ierakstīšanas zemes grāmatā; līdz tam laikam viņu starpā pastāv vienīgi personiska saistība, kuras ierakstīšanu zemes grāmatās var tomēr prasīt katra puse, ja vien izpildīti visi citi servitūtam nepieciešamie noteikumi.
Latvijas Republikas Augstākās tiesas Senāts (turpmāk - Senāts) ir atzinis, ka zemes reformas laikā ar valsts vai pašvaldības iestādes lēmumu (administratīvo aktu) noteikts īpašuma lietošanas tiesību aprobežojums un zemesgrāmatā ierakstītā atzīme nav ceļa servitūts Civillikuma 1130., 1231. un 1235. panta izpratnē. Minētais tiek pamatots ar to, ka, tas neatbilst servitūta jēdzienam; servitūtu kā lietu tiesību saskaņā ar Civillikuma 1235. pantu ieraksta zemesgrāmatā, bet atzīmei zemesgrāmatā ir pagaidu raksturs, un tā laika gaitā izzūd ar dzēšanu vai arī tiek atvietota ar ierakstu; valsts vai pašvaldības iestādes lēmums (administratīvais akts) nav neviens no Civillikuma 1231. pantā norādītajiem servitūta nodibināšanas pamatiem – ne likums, ne līgums vai testaments, ne tiesas spriedums (Senāta Civillietu departamenta 2013. gada 9. oktobra sprieduma lietā Nr. SKC‑458/2013 (C12204010) 10. punkts un tur minētie avoti).
Viedās administrācijas un reģionālās attīstības ministrijas “Pārskats par saņemtajiem jautājumiem un atbildēm teritorijas attīstības plānošanā” 10.12. apakšpunktā ir norādīts, ka “Ministrijas ieskatā, pašvaldībām iesaistoties jautājuma risināšanā par apgrūtinājumu – servitūtu aktualizēšanu (dzēšanu), kas sākotnēji noteikti zemes reformas (privatizācijas) procesā, pamatojoties uz likumu “Par zemes privatizāciju lauku apvidos” un šobrīd faktiski nepilda savu funkciju, tās nepārsniegtu savu kompetenci, jo, kā atzinusi tiesa, minēto jautājumu iespējams risināt ne vien tiesā, bet arī pašvaldībās”[footnoteRef:1]. [1:  https://www.varam.gov.lv/lv/media/50981/download?attachment
] 

Senāts ir atzinis, ka: “šobrīd tiesību normas neregulē to, kā rīkoties nekustamā īpašuma īpašniekam, ja tā īpašumam zemes reformas laikā ir noteikts nekustamā īpašuma apgrūtinājums, bet tam nav kalpojošo nekustamo īpašumu (līdz ar to – nav personu, ar kurām pārspriest jautājumu par servitūta nepieciešamību un panākt vienošanos par tā dzēšanu) un tas faktiski nepilda servitūta funkciju. Proti, tiesību normas neregulē to, kā šādā situācijā servitūtu dzēst un kurai institūcijai šāds lēmums būtu jāpieņem. Taču juridiskās obstrukcijas aizliegums paredz, ka ne iestāde, ne tiesa nevar atteikties izlemt jautājumu, pamatojoties uz to, ka tas nav noregulēts ārējā normatīvajā aktā (Administratīvā procesa likuma 15. panta divpadsmitā daļa).
Senāts kā institūciju, kas varētu šādu lēmumu pieņemt, saredz pašvaldību, jo, pirmkārt, pašvaldības bija iesaistītas zemes reformas īstenošanā, otrkārt, ņemot vērā šobrīd spēkā esošos normatīvos aktus un no tiem izrietošos pašvaldības pienākumus un tiesības, tā vislabāk ir informēta par faktisko situāciju pašvaldībā, tostarp saistībā ar piekļuvi nekustamajiem īpašumiem, kas ir svarīgi, kā nosakot servitūtus, tā arī tos dzēšot. Proti, likuma „Par pašvaldībām” 15. panta 13. punkts noteic, ka pašvaldības autonomā funkcija ir saskaņā ar attiecīgās pašvaldības teritorijas plānojumu noteikt zemes izmantošanas un apbūves kārtību, bet, lai izpildītu šo funkciju saskaņā ar likuma „Par pašvaldībām” 14. panta otrās daļas 1. punktu, pašvaldībām ir pienākums izstrādāt pašvaldības teritorijas attīstības programmu un teritorijas plānojumu, nodrošināt teritorijas attīstības programmas īstenošanu un teritorijas plānojuma administratīvo pārraudzību. Minētais izriet arī, piemēram, no Zemes ierīcības likuma, kura viens no mērķiem ir sekmēt zemes īpašumu sakārtošanu, un atbilstoši kuram pašvaldība apstiprina zemes ierīcības projektu (sk. arī Ministru kabineta 2016. gada 2. augusta noteikumus Nr. 505 „Zemes ierīcības projekta izstrādes noteikumi”, tostarp attiecībā uz zemes ierīcības projekta saturu). Ņemot vērā minēto, kā arī ievērojot Datu aktualizācijas noteikumu 112.2. apakšpunktu, dokumentu, uz kura pamata tiek dzēsts tiesību aprobežojums (apgrūtinājums), kas noteikts zemes reformas laikā saistībā ar ceļiem, būtu pamats izsniegt attiecīgajai pašvaldībai.” (Senāta Administratīvo lietu departamenta 2021. gada 24. septembra lēmums lietā Nr. 670013420, SKA-611/2021).
2023. gada 1. janvārī spēku zaudējušā likuma “Par pašvaldībām” 15. panta pirmās daļas 13. punktā noteiktajai pašvaldības autonomajai funkcijai: saskaņā ar attiecīgās pašvaldības teritorijas plānojumu noteikt zemes izmantošanas un apbūves kārtību atbilst spēkā esošā Pašvaldību likuma 4. panta pirmās daļas 15. punktā noteiktā pašvaldības autonomā funkcija: saskaņā ar attiecīgās pašvaldības teritorijas plānojumu noteikt zemes izmantošanu un apbūvi.
Likuma “Par zemes reformu Latvijas Republikas lauku apvidos” 4. panta pirmā, otrā un trešā daļa nosaka, ka  zemes reforma tiek veikta divās kārtās: pirmā kārta -1990. - 1996. gads, otrā - 10 - 15 gadu ilgā periodā, sākot ar 1993. gada 1. janvāri. Zemes reformas pirmās kārtas ietvaros - līdz 1991. gada 20. jūnijam - bijušie zemes īpašnieki vai viņu mantinieki, visi pašreizējie zemes lietotāji un jaunie zemes pieprasītāji iesniedz pieprasījumus par zemes piešķiršanu lietošanā lauku apvidos. Jaunie zemes pieprasītāji norāda termiņu, ar kuru vēlas uzsākt zemes izmantošanu, bet ne vēlāku par 1996. gada 1. novembri. Pēc zemes pieprasījumu izskatīšanas katram pagastam sastāda zemes ierīcības projektu, saskaņā ar kuru pieņem lēmumus par zemes piešķiršanu pastāvīgā lietošanā un ierāda piešķirtās zemes robežas dabā. Zemes reformas otrajā kārtā veic: zemes īpašuma tiesību atjaunošanu vai zemes nodošanu īpašumā bez atlīdzības vai par atlīdzību Latvijas Republikas pilsoņiem; zemes reformas pirmajā kārtā nesadalītās zemes inventarizāciju, tās apgūšanas programmu izstrādi un realizāciju; piešķirtās zemes robežu un teritoriju uzmērīšanu un zemes lietojuma vienību plānu izgatavošanu; zemes un citu dabas resursu kadastrēšanu un nekustamā īpašuma novērtēšanu.
Ņemot vērā to, ka Ceļa servitūta atzīmes ir noteikta ar Lēmumu zemes reformas laikā, tās  nav uzskatāmas par ceļa servitūtiem Civillikuma 1130., 1231. un 1235. panta izpratnē, tām nav pielietojuma, nav valdošā nekustamā īpašuma, kuram par labu būtu nodibināms ceļa servitūts, Ceļa servitūta atzīmes būtu dzēšamas.
Ņemot vērā minēto, pamatojoties uz Pašvaldību likuma 4. panta pirmās daļas 15. punktu un  10. panta pirmās daļas ievaddaļu, 

balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Jānis Siliņš, Kārlis Ansons, Kārlis Avotiņš, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Sarmīte Ozoliņa, Uldis Skudra), "Pret" – nav, "Atturas" – nav, "Nepiedalās" – nav, 
Ogres novada pašvaldības dome NOLEMJ:

	Dzēst nekustamā īpašuma “Muciņas”, Lauberes pag., Ogres nov., kadastra numurs 7460 001 0092, Zemgales rajona tiesas Lauberes pagasta zemesgrāmatas nodalījuma Nr.100000479791 III. daļas 1. iedaļā  ierakstu Nr. 1.1. atzīme - ceļa servitūta teritorija - 0,1 km, un ierakstu Nr. 1.2. atzīme - ceļa servitūta teritorija - 0,15 km.


 (Sēdes vadītāja,
domes priekšsēdētāja A. Kraujas paraksts)







image1.jpeg




